लगे हाथ मैंने पूछ लिया कि क्‍या इन फिल्‍मों पर कोई आलेख या समीक्षा आदि लिखने का भी इरादा है? फिलहाल तो उन्‍होंने इससे इंकार किया...पर कहा कि सोचेंगे। मैंने नहीं पूछा कि नया कविता संग्रह कब आ रहा है। हां, पिछले दिनों उनकी कविताओं की नकल और उस पर चले विवाद को लेकर हल्‍की सी चर्चा जरूर हुई।शिक्षा से संबंधित किताबों की बात चली, तो बात करते करते हम एकलव्‍य के ‘पिटारा’ में चले गए। जाहिर है वहां से किताबें खरीदे बिना बाहर निकलना संभव नहीं होता। सो अंबुज जी ने किताबें खरीदीं।जैसा उन्‍होंने कहा था कि आजकल उन्‍हें किसी काम की जल्‍दी नहीं होती है, सो हमारी मुलाकात भी आराम से ही चलती रही। लगभग दो घंटे हम तीनों गपियाते रहे और फिर एकलव्‍य के मेस में बनी चाय पीकर इस गप्‍पगोष्‍ठी का समापन किया। अब अगली मुलाकात तक हम लोग एक-दूसरे के लिए और अधिक प्राचीन हो चुके होंगे।